《赠琴僧》
宋代·林放

霜林凋落云影垂，朔风猎猎鼓寒威。
偶来禅房访虚寂，上人为我弹金徽。
此调悠悠泯千载，今日忽闻一嗟咨。
上人所弹不在指，我亦非于耳听之。
霜天玉磬敲清晓，夜月秋声动翠微。
举世纷纷爱筝筑，寂寥古意谁能知。
过门不是钟期子，慎勿汗漫调朱丝。

作者简介：林放（一○五五～一一○九），字达本，仙居（今属浙江）人。哲宗元祐中将赴试礼部，以亲死不果，隐居东山。徽宗大观三年卒，年五十五。著有诗千首，文集二十卷，已佚。事见清光绪《台州府志》卷一二一，《嘉定赤城志》卷三四有传。今录诗二首。